Trapper opp søket etter savnet 21-åring i Ålesund
Kvinnen ble sist sett onsdag kveld. - Når vi ikke vet hva som har skjedd, er vi nødt til å gå veldig bredt ut - også ut ifra en verste falls-teori om at det kan ha skjedd noe kriminelt. Det er viktig å sikre mest mulig informasjon mens den er fersk, sier politiinspektør Yngve Skovly i Sunnmøre politidistrikt til NTB fredag formiddag. Bilen til den savnede kvinnen er tatt inn til Ålesund politistasjon for tekniske undersøkelser. Bilen ble funnet i nærheten av Aksla på et sted det er naturlig å parkere om man skal gå tur. Kvinnen ble meldt savnet av familien i 12-tiden torsdag og leteaksjonen ble satt i gang like etter. Anja Weløy Aarseth er om lag 170 centimeter høy, slank og har mørk blondt hår.21-åringen jogget aktivt og hadde kjørt bilen sin til Aksla for å trene. Den siste sikre observasjonen politiet har av henne er noe før klokka 17 onsdag da hun snakket med sin mor på mobiltelefon. - Vi går nå gjennom alle hennes bevegelser og mobilbruk rundt dette tidspunktet og øker nå antall etterforskere på saken, sier Skovly. Politiet har løpende kontakt med familien og har så langt ikke fått noen opplysninger som kan forklare at hun er savnet. Den storstilte leteaksjonen etter den unge studenten ble trappet opp fredag. Politiet får nå også bistand fra Heimevernet, Sivilforsvaret, Røde Kors og andre frivillige. Aksla er et relativt stort turområde i Ålesund by. - På nordsiden er det forholdsvis bratt og det kan ta litt tid å få gjennomført et finsøk, sier Skovly.Store letemannskaper har søkt etter 21-åringen gjennom natten, og et varmesøkende politihelikopter fra Oslo saumfarte det aktuelle området. Fredag formiddag byttet politiet ut søkemannskapet som var ute natt til fredag med friske mannskaper. - Det er 80 mann fra Heimevernet, 20 fra sivilforsvaret, 31 fra Røde Kors, to redningshunder og to båter fra redningsselskapet som gjør finsøk i området. Samtidig samler vi informasjon fra publikum, skriver Sunnmøre politidistrikt i en pressemelding.Båtene tar strandsøk og sjekker ved kaier på nordsiden av Aksla, opplyser politiet. Til nå har mannskaper fra politiet, Røde Kors, Sivilforsvaret og Norske Redningshunder deltatt i søket. Natt til fredag deltok rundt 100 personer og flere hunder. Politiet ønsker færrest mulig turgåere på Aksla fredag så lenge søket pågår. Dette av hensyn til søkemannskapene. Innsatsledelsen har organisert seg ved Aksla stadion.Den savnede er student ved høyskolen i byen. Et studentarrangement som skulle vært ved høyskolen torsdag ble avlyst, og flere av medstudentene har deltatt i letingen. Studenthuset Banken holdt torsdag kveld åpent for dem som hadde behov for et sted å være og for å snakke med andre studenter. Politiet ønsker å komme i kontakt med publikum som var i området på byfjellet. De som kan ha tips saken, kan kontakte politiet på telefon 70 11 87 00 eller 02800. Kilde: NTB / VG
Politiet intensiverer den etterforskningsmessige siden av letingen etter Anja Weløy Aarseth (21) som sist ble sett i byfjellområdet Aksla i Ålesund onsdag ettermiddag.